
1.	A GYÓGYSZER NEVE

Actival Extravit filmtabletta


2.	MINŐSÉGI ÉS MENNYISÉGI ÖSSZETÉTEL

1 db filmtabletta tartalmaz:
0,5 mg (1666 NE) A-vitamint (retinol) (retinol-palmitát formájában),
5 mg B1-vitamint (tiamin) (tiamin-nitrát formájában),
5 mg B2-vitamint (riboflavin),
25 mg B3-vitamint (nikotinamid),
12 mg B5-vitamint (pantoténsav) (kalcium-pantotenát formájában),
5 mg B6-vitamint (piridoxin) (piridoxin-hidroklorid formájában),
0,05 mg H-vitamint (biotin),
0,2 mg folsavat (folsav-hidrát formájában),
0,005 mg B12-vitamint (cianokobalamin),
125 mg C-vitamint (aszkorbinsav),
0,01 mg (400 NE) D3-vitamint (kolekalciferol),
8,05 mg (12 NE) E-vitamint (α-tokoferol) (α-tokoferol-acetát formájában),
5 mg rutozid-trihidrátot,
30 mg glicint,
20 mg borostyánkősavat,
200 mg kalciumot (kalcium-karbonát formájában),
100 mg magnéziumot (nehéz magnézium‑oxid formájában),
15 mg cinket (cink-szulfát-monohidrát formájában), 
10 mg vasat (vas-fumarát formájában),
1,5 mg fluort (nátrium-fluorid formájában),
1,4 mg rezet (réz-glükonát formájában),
1 mg bórt (bórsav formájában),
1 mg mangánt (mangán-szulfát-monohidrát formájában),
0,15 mg jódot (kálium-jodát formájában),
0,055 mg szelént (nátrium-szelenit formájában).

Ismert hatású segédanyagok:
5,8‑6,5 mg glükózt, 4,1‑4,4 mg szacharózt és 2,6 mg szójalecitint (szójaolajat tartalmazhat) tartalmaz filmtablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Filmtabletta.

Halványzöld színű, hosszúkás filmtabletta, mindkét oldalán bemetszéssel ellátva. A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.


4.	KLINIKAI JELLEMZŐK

4.1	Terápiás javallatok

Fokozott szükséglet vagy csökkent bevitel okozta általános vitamin-, ásványi anyag- és nyomelem-hiányos állapotok megelőzésére és kezelésére és ezáltal az ellenállóképesség növelésére felnőtteknek, 12 éven felüli gyermekeknek és serdülőknek.
A vitamin-, ásványi anyag- és nyomelempótlás különösen javasolt az alábbi esetekben:
- csökkent bevitel: kiegyensúlyozatlan táplálkozás (pl. fogyókúra), evészavarok, gyomor-bél rendellenességek, antibiotikum és egyéb gyógyszer okozta vitaminhiányok;
- fokozott szükséglet: jelentős fizikai igénybevétel (pl. sport), növekedés, terhesség, szoptatás, időskor, betegség, lábadozás, alkohol-abúzus, dohányzás;
- kimerültségi állapotok (pl. stressz hatására), fáradtság, gyengeségérzés, valamint a koncentrálóképesség csökkenése esetén.

4.2	Adagolás és alkalmazás

Adagolás

Felnőtteknek, 12 éven felüli gyermekeknek és serdülőknek naponta 1 darab filmtabletta.

Gyermekek:
Az Actival Extravit filmtabletta alkalmazása nem javasolt 12 évesnél fiatalabb gyermekek számára.

Idősek:
Idős betegeknél nem történtek speciális vizsgálatok, de a klinikai tapasztalatok alapján az egyébként egészséges idős betegek kezelésekor dózismódosítás nem szükséges.

Vesekárosodás, májkárosodás
Vese- vagy májkárosodásban szenvedő betegekre vonatkozó adagolási javaslat nem adható, mivel ezzel kapcsolatban nem végeztek vizsgálatokat.

Az alkalmazás módja

Szájon át történő alkalmazásra.
A filmtablettát étkezés után, egy pohárnyi vízzel vagy gyümölcslével, egészben, szétrágás nélkül javasolt bevenni. A készítményt a szedést indokoló állapot vagy a vitamin- és ásványianyag-hiány fennállása alatt, folyamatosan javasolt szedni.

4.3	Ellenjavallatok

· A készítmény hatóanyagaival, a szójával, a földimogyoróval vagy a 6.1 pontban felsorolt bármely segédanyagával szembeni túlérzékenység;
· nefrolitiázis, anuria, veseelégtelenség, vesekárosodás;
· fennálló A- vagy D-hipervitaminózis;
· egyidejű retinoid-kezelés;
· hiperkalcémiához és/vagy hiperkalciúriához vezető betegségek és/vagy állapotok;
· rézanyagcsere-zavar (Wilson-kór);
· fokozott vastárolással járó kórfolyamatok (hemokromatózis, hemosziderózis).

4.4	Különleges figyelmeztetések és az alkalmazással kapcsolatos óvintézkedések

A riboflavin a vizeletet sárgára festheti. A tabletta vastartalma a székletet feketére festheti.

Tekintettel arra, hogy a nyomelemek egy része az epével ürül, máj- és epeúti megbetegedésekben a kiválasztás zavart szenvedhet.

Az ajánlott dózist nem szabad túllépni, mert a készítmény egyes hatóanyagainak túladagolása (pl. A-vitamin, D-vitamin, vas és réz) káros lehet az egészségre.
Más vitamin, ásványi anyag, illetve multivitamin készítménnyel való együttadását kerülni kell, illetve figyelembe kell venni azok hatóanyagtartalmát.

A C-vitamin, mint erős redukálószer, megváltoztathatja az oxidáción-redukción alapuló laboratóriumi vizsgálatok eredményét, pl. vizelet glükóztartalmának meghatározására végzett tesztek eredményét. Fals-pozitív vagy fals-negatív eredményt adhatnak a plazma-, széklet- vagy vizeletvizsgálatok, a C-vitamin dózisától és az alkalmazott vizsgálati módszertől függően.

Az Actival Extravit glükózt és szacharózt tartalmaz.
Ritkán előforduló, örökletes fruktózintoleranciában, glükóz-galaktóz malabszorpcióban vagy szacharáz-izomaltáz hiányban a készítmény nem szedhető.

Az Actival Extravit szójalecitint tartalmaz (szójaolajat tartalmazhat). Földimogyoró- vagy szójaallergia esetén a készítmény ellenjavallt.

A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

4.5	Gyógyszerkölcsönhatások és egyéb interakciók

Óvatosan adható együtt:
- A-, D-, E-vitamin-, retinoid- és nyomelem-tartalmú készítményekkel a túlzott bevitel lehetősége miatt;
- antacidok, illetve a fluorokinolont, tetraciklint, fenitoint, penicillamint, biszfoszfonátot tartalmazó gyógyszerek és az Actival Extravit filmtabletta bevétele között legalább 2 órának kell eltelnie (felszívódásuk megváltozhat);
- az izoniazid a B6-vitamin kiürülését gyorsítja, a cikloszerin és hidralazin a B6-vitamin antagonistái;
- a metotrexát és trimetoprim együttes adása csökkenti a folsav szintjét;
- a kolhicin és a neomicin csökkentik az A-vitamin felszívódását;
- a kolesztiramin és antikonvulzívumok együttes adása csökkentik a D-vitamin szintjét.

Orvosi ellenőrzés mellett alkalmazható együtt:
- levodopa tartalmú gyógyszerrel (a B6-vitamin már kis dózisban is csökkentheti a levodopa hatását);
- folsav-antagonista gyógyszerrel (a hatáscsökkenés lehetősége miatt).

Nagy mennyiségű rostot és/vagy fitinsavat tartalmazó élelmiszer (sok fitinsavat tartalmaznak pl. a gabonafélék, teljes kiőrlésű lisztből készült kenyér és búzakorpa) egyidejű fogyasztása a nyomelemek felszívódását csökkentheti.

4.6	Termékenység, terhesség és szoptatás

Terhesség
A készítmény az ajánlott adagolásnak megfelelően szedhető terhesség esetén.
Terhes, ill. fogamzóképes, megfelelő fogamzásgátlást nem alkalmazó nők nem fogyaszthatnak többet napi 5500 NE A‑vitaminnál. A napi 10 000 NE-nél nagyobb A-vitamin-bevitel a magzatra teratogén hatást gyakorolhat.

Szoptatás
A retinol kiválasztódik az anyatejbe, ezért nagy dózisú A-vitamin alkalmazása szoptatás idején nem javasolt. A napi ajánlott dózis 4000 NE.
[bookmark: _Hlk158074845]
Terhesség és szoptatás alatt általános óvatosságból a magnézium napi 250 mg-nál nagyobb dózisban történő alkalmazása nem ajánlott.

Termékenység
A készítmény ajánlott dózisokban történő alkalmazása nem valószínű, hogy káros hatást gyakorolna a termékenységre.

4.7	A készítmény hatásai a gépjárművezetéshez és a gépek kezeléséhez szükséges képességekre

Az Actival Extravit filmtabletta szedése várhatóan nem befolyásolja a gépjárművezetéshez és a gépek kezeléséhez szükséges képességeket.

4.8	Nemkívánatos hatások, mellékhatások

A megfigyelt mellékhatásokat szervrendszeri és gyakorisági kategóriákba sorolták, a következők szerint:
gyakori (≥ 1/100 – < 1/10); nem gyakori (≥ 1/1000 – < 1/100); ritka (≥ 1/10 000 – < 1/1000); nagyon ritka (< 1/10 000); nem ismert (a rendelkezésre álló adatokból a gyakoriság nem állapítható meg).

A bőr és a bőr alatti szövet betegségei és tünetei
Nagyon ritka: túlérzékenységi reakciók (bőrkiütés, csalánkiütés, bőrviszketés).

Emésztőrendszeri betegségek és tünetek
Ritka: hasmenés, hasi fájdalom, hányinger.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni.
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

A javasolt dózis sokszorosának bevételekor gyomorpanaszok, ritkán túlérzékenységi reakciók jelentkezhetnek.

Akut és hosszú távú túladagolása A-hipervitaminózishoz (vitamin túladagoláshoz) vezethet. A túlzott mértékű A-vitamin bevitel fáradékonyságot, irritabilitást, étvágytalanságot, gastrointestinális tüneteket, bőr- és haj-elváltozásokat (bőrpír, viszketés) okozhat.

Nagyobb E-vitamin dózisok hosszú időn keresztül történő bevitele gastrointestinális tüneteket, fáradtságot és gyengeséget okozhat.

Nagy dózisok tartós szedése hipermagnezémiához is vezethet. A túlzott mértékű per os magnéziumbevitel, normál vesefunkció mellett általában nem vált ki toxikus reakciót.
Veseelégtelenség esetén azonban magnézium-mérgezés alakulhat ki.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Multivitaminok és ásványi anyagok kombinációi
ATC-kód: A11AA03

A komplex összetételű multivitamin készítmény komponenseinek legfontosabb farmakodinámiás hatásai:
retinol: alapvető szerepe van a látás folyamatában, a növekedésben, a sejtdifferenciálódásban és proliferációban, az immunrendszer integrációjában;
tiamin: az energiatermelő anyagcsere koenzimje, alapvető jelentősége van a perifériás idegrendszer működésében, közvetve az étvágy és normál izomtónus fenntartásában;
riboflavin: a flavoprotein enzimek (FAD, FMN) részeként szerepe van az energiatermelő anyagcsere folyamatokban, aktiválja a B6-vitamint, a retina pigmentjének része, szerepe van a mellékvese működésében;
nikotinamid: a sejtlégzés enzimjeinek (NAD, NADP) koenzimjeként részt vesz az energiatermelő anyagcsere folyamatokban, szerepe van a növekedésben, hypocholesterinaemias hatású;
pantoténsav: a koenzim A (CoA) és az acil-hordozó fehérje (ACP) prosztetikus csoportja, ezeken keresztül részt vesz a makrotápanyagok anyacseréjében energiatermelésben;
piridoxin: koenzimként részt vesz számos, a fehérje-, szénhidrát- és zsíranyagcserében szerepet játszó enzim funkciójában, így az energiatermelésben is, neurotranszmitterek bioszintézisében, idegrendszer működésében;
biotin: a szénhidrát-, lipid- és fehérjeanyagcserében szereplő karboxilezési, dekarboxilezési és deaminálási reakciókban vesz részt, így az energiatermelésben is;
folsav: alapvető a DNS és RNS szintéziséhez, a hem képzésben és a vörösvértestek érésében, a homocisztein metioninná alakításában, a niacin átalakításában;
cianokobalamin: alapvető a DNS szintéziséhez, így számos szövetben a megfelelő differenciáció és proliferáció fenntartásában, pl. csontvelői sejtek, idegszövet, hámszövet stb., szerepe van a vörösvértestek érésében és a normál homocisztein anyagcsere fenntartásában;
aszkorbinsav: extracelluláris antioxidáns, enzim kofaktorként alapvető a kollagénszintézishez, a tirozin és triptofán anyagcseréhez, az energiatermeléshez, a vas felszívódásához, a dentin képződéshez, a folsav anyagcseréhez, az immunrendszer működéséhez, sebgyógyuláshoz;
kolekalciferol: a kalcitriol hormon előanyagaként alapvető a csontrendszer integritásának fenntartásában a kalcium és foszfor felszívódásának fokozásán keresztül, immunmoduláns, szerepe van a sejtosztódásban;
α-tokoferol: hatékony antioxidáns, alapvető a vörösvértest integritás fenntartásához, a sejtlégzés esszenciális eleme, szükséges a DNS szintéziséhez;
rutozid: antioxidáns, csökkenti a hajszálerek permeabilitását;
glicin: több fehérje és a hem szintézisének előanyaga, DNS-láncszakadás-gátló, citoprotektív;
borostyánkősav: a citrátkör eleme, egyes porfirinvázas vegyületek (pl. hem) szintézisének előanyaga;
kalcium: alapvető ásványi anyag a csontrendszer felépítéséhez, intracelluláris jelátvivő ion, szerepe van az izomösszehúzódásban és a véralvadásban;
magnézium: alapvető ásványi anyag, amely nélkülözhetetlen a szervezet energiatermelő folyamataihoz, a kardiovaszkuláris rendszer működéshez, a szervezet elektrolit egyensúlyának fenntartásához, elengedhetetlen számos enzimrendszer működéséhez, szerepet játszik az idegrendszer kiegyensúlyozott működésében, szükséges a csontok és fogak normál szerkezetének, valamint a normál izomműködés fenntartásához;
cink: alapvető a DNS szintéziséhez, az immunrendszer megfelelő működésének a fenntartásához, számos enzim kofaktora, részt vesz a makrotápanyagok anyagcseréjében és a sebgyógyulásban, antioxidáns tulajdonságú;
vas: a hemoglobin alkotóeleme, számos enzim működését biztosítja;
fluor: szerepet játszik a csont és fogak felépítésében;
réz: alapvető antioxidáns enzimek működésében vesz részt, a kötőszövet szerkezetének felépítéséhez szükséges, részt vesz a nitrogén-monoxid szintézis szabályozásában és a vas anyagcseréjében;
bór: a csontrendszer felépítését és fenntartását szabályozó rendszer egyik eleme, több enzim működéséhez szükséges, pl. alkohol-dehidrogenáz, kimotripszin;
mangán: antioxidáns enzimek működéséhez szükséges, részt vesz az aminosavanyagcsere, a Krebs-ciklus és a lipidanyagcsere fenntartásában;
jód: a pajzsmirigyhormonok (tiroxin és trijód-tironin) szerkezeti eleme, ezen keresztül energiatermelésben és az idegrendszer működésének fenntartásában van szerepe;
szelén: alapvető több antioxidáns enzim működéséhez, részt vesz a pajzsmirigyhormonok metabolizmusában.

5.2	Farmakokinetikai tulajdonságok

Valamennyi összetevő megfelelő – a szakirodalomban leírtakkal megegyező – felszívódású és biohasznosulású formában van jelen, amely biztosítja a napi szükségletnek megfelelő mennyiségek bejutását és hasznosulását a szervezetben.

5.3	A preklinikai biztonságossági vizsgálatok eredményei

Az ajánlott adagolás mellett a vitaminoknak, az ásványi anyagoknak és a nyomelemeknek nincs toxikus, mutagén, teratogén vagy karcinogén hatása.


6.	GYÓGYSZERÉSZETI JELLEMZŐK

6.1	Segédanyagok felsorolása

Tablettamag: mannit (E421), mikrokristályos cellulóz, hidroxipropil-cellulóz, kroszpovidon, magnézium-sztearát, maltodextrin, poliszorbát 80, zselatin, szacharóz, kukoricakeményítő, all-rac-α-tokoferol, szilícium-dioxid, trinátrium-citrát, citromsav, részlegesen hidrogénezett szójababolaj, glükóz-szirup, porlasztva szárított, keményítő-nátrium-oktenil-szukcinát.

Bevonat: részlegesen hidrolizált poli(vinil-alkohol) (E1203), talkum (E553b), kalcium-karbonát (E170), makrogol 4000/PEG, szójalecitin (E322), indigókármin (E132), sárga vas-oxid (E172), kinolinsárga (E104).

6.2	Inkompatibilitások

Nem értelmezhető.

6.3	Felhasználhatósági időtartam

2 év

6.4	Különleges tárolási előírások

Legfeljebb 25 °C-on tárolandó.
A nedvességtől való védelem érdekében a tartályt tartsa jól lezárva.

6.5	Csomagolás típusa és kiszerelése

30 db, 60 db, 90 db, 120 db filmtabletta érintetlenséget biztosító, hőre tapadó, többrétegű zárófóliával és fehér, csavaros polipropilén kupakkal lezárt, fehér HDPE tartályban. Dobozonként 1 tartály. 
Egy 30 db filmtablettát tartalmazó és egy 60 db filmtablettát tartalmazó HDPE tartály közös dobozban. Dobozonként 2 tartály.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés: (keresztjelzés nélküli)
Osztályozás: I. csoport
Orvosi rendelvény nélkül is kiadható gyógyszer (VN).


7.	A FORGALOMBA HOZATALI ENGEDÉLY JOGOSULTJA

Béres Gyógyszergyár Zrt., 
1037 Budapest, Mikoviny u. 2-4.
Magyarország
Tel: +36-1-430-5500
Fax: +36-1-250-7251
E-mail: info@beres.hu 


8.	A FORGALOMBA HOZATALI ENGEDÉLY SZÁMA(I)

OGYI-T-24723/01	30×	fehér HDPE tartályban
OGYI-T-24723/02	60×	fehér HDPE tartályban
OGYI-T-24723/03	90×	fehér HDPE tartályban
OGYI-T-24723/04	120×	fehér HDPE tartályban
[bookmark: _GoBack]OGYI-T-24723/05	60+30×	fehér HDPE tartályban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. március 26.


10.	A SZÖVEG ELLENŐRZÉSÉNEK DÁTUMA

2026. március 26.

